4.				

Z M L U V A

medzi Slovenskou republikou a Poľskou republikou o zmenách priebehu štátnej hranice a  schválení hraničnej dokumentácie

Slovenská republika
a 
Poľská republika,

(ďalej len ”zmluvné strany”) realizujúc zásady a ciele Zmluvy medzi Slovenskou republikou a Poľskou republikou o spoločnej štátnej hranici, podpísanej vo Varšave 6. júla 1995,
	
vedené želaním upraviť priebeh spoločnej štátnej hranice podľa výsledkov jej prvého spoločného preskúšania v rokoch 1994 až 1998  a zabezpečiť  zreteľnosť jej priebehu,  dohodli sa takto:

Článok 1

	(1) Priebeh Slovensko-poľskej štátnej hranice sa mení:

a/ pri vyhliadkovej veži na Dukle v priestore slovenskej obce Vyšný Komárnik a poľskej obce Barwinek,
	
b/ na ostrove Nokiel a bezmennom ostrove na hraničnom vodnom toku Dunajec v priestore slovenských obcí Červený Kláštor a Spišská Stará Ves a poľských obcí Sromowce Nine a Sromowce Wyne,

c/ v priestore slovenskej obce Skalité a poľskej obce Jaworzynka.

	(2) Priebeh štátnej hranice pri vyhliadkovej veži na Dukle, od hraničného znaku 153/2 po hraničný znak I/154, určujú tieto hraničné dokumenty:

a/ náčrt   zmeny  priebehu  štátnej hranice č. 1,  v mierke 1 : 2000 k hraničným mapám I-155, I-156  a  I-157,

b/ hraničné mapy I-155, I-156  a  I-157 v mierke 1 : 2000,

c/ protokolárny   popis   priebehu  štátnej  hranice k hraničným  mapám I-155, I-156 a I-157.

	(3) Priebeh štátnej hranice na ostrove Nokiel, od hraničného znaku II/106 po hraničný znak 106/2 a na bezmennom ostrove od hraničného znaku 112/2 po hraničný znak 112/4, určujú tieto hraničné dokumenty:

a/ náčrt  zmeny  priebehu  štátnej  hranice  č.  2,  v mierke 1 : 2000 k hraničnej mape II-119,

b/ náčrt  zmeny  priebehu štátnej hranice č. 2, v mierke 1 : 2000 k  hraničným mapám II-129, II-130 a II-131,

c/  hraničné mapy II-119, II-129, II-130 a II-131 v mierke 1 : 2000,

d/ protokolárny  popis  priebehu  štátnej hranice k hraničným mapám II-119, II-129, II-130 a II-131.

	(4) Priebeh štátnej hranice v priestore slovenskej obce Skalité a poľskej obce Jaworzynka, od hraničného znaku 196/5 po hraničný znak 196/7 a od hraničného znaku 197/1 po hraničný znak 197/7b, určujú tieto hraničné dokumenty:

a/ náčrty zmeny priebehu štátnej hranice č. 3, v mierke 1 : 2000 k hraničným mapám III-214 a III-215,  

b/ hraničné mapy III-214 a III-215 v mierke 1 : 2000,	

c/ protokolárny popis priebehu štátnej hranice k hraničným mapám III-214 a III-215.

	(5) Hraničné dokumenty, ktoré určujú zmeny priebehu štátnej hranice, uvedené v odsekoch 2 až 4, obsahuje Dokumentácia zmien priebehu štátnej hranice - 1998, ktorá tvorí neoddeliteľnú súčasť tejto zmluvy.

	(6) Hraničné dokumenty uvedené v odseku 2, písmeno b/ a c/, v odseku 3 písmeno c/ a d/ a v odseku  4 písmeno b/ a c/ nahrádzajú príslušné hraničné dokumenty, ktoré sú neoddeliteľnou súčasťou Zmluvy medzi Československou republikou a Poľskou ľudovou republikou o konečnom vytýčení štátnych hraníc, podpísanej vo Varšave 13. júna 1958 v znení ich neskorších zmien.

Článok 2

	(1) Časti  štátneho  územia  Poľskej  republiky  o  celkovej  ploche  2969 m^2,  z toho:

a/ pri vyhliadkovej veži na Dukle o ploche 376 m^2, podľa hraničných dokumentov uvedených v článku 1 odsek 2,

b/ na bezmennom ostrove o ploche 2289 m^2, podľa hraničných dokumentov uvedených v článku 1 odsek  3,

c/ v priestore poľskej obce Jaworzynka o ploche 304 m^2, podľa hraničných dokumentov uvedených v článku 1 odsek 4,
vrátane nehnuteľností, zariadení a porastov na nich, prechádzajú do vlastníctva Slovenskej republiky.

	(2) Časti štátneho územia Slovenskej republiky  o celkovej ploche 2969 m^2,  z toho:
	
a/ pri vyhliadkovej veži na Dukle o ploche 376 m^2, podľa hraničných dokumentov uvedených v článku 1 odsek 2,

b/ na ostrove Nokiel  o ploche 2289 m^2, podľa hraničných dokumentov uvedených v článku 1  odsek  3,

c/ v priestore slovenskej obce Skalité  o ploche 304 m^2, podľa hraničných dokumentov uvedených v článku 1 odsek  4,

vrátane nehnuteľností, zariadení a porastov na nich, prechádzajú do vlastníctva Poľskej republiky.

	(3) Plochy oddelených častí štátnych území zmluvných strán sú navzájom vyrovnané.

Článok 3

	(1) Spolu s prevodom vlastníctva podľa článku 2, vo vzájomných vzťahoch medzi zmluvnými stranami  zanikajú všetky práva spojené s prevedenými  časťami štátnych území.

	(2) V prípade, že prevodom vlastníctva podľa článku 2, budú porušené práva tretích osôb k týmto  častiam štátnych území, takýmto osobám poskytne náhradu tá zmluvná strana, na ktorej  štátnom území sa  nachádzali pred prevodom vlastníctva.

Článok 4

	(1) Slovensko-poľská štátna hranica prebieha tak, ako je znázornená a popísaná v hraničnej dokumentácii, vypracovanej podľa ustanovení Zmluvy medzi Slovenskou republikou a Poľskou republikou o spoločnej štátnej hranici, podpísanej vo Varšave 6. júla 1995 (ďalej len ”zmluva o spoločnej štátnej hranici”), na základe výsledkov prvého spoločného preskúšania priebehu slovensko-poľskej štátnej hranice, ktoré vykonala Stála slovensko-poľská hraničná komisia v rokoch 1994 až 1998. 
	(2) Hraničnú dokumentáciu štátnej hranice uvedenú v odseku 1, ktorá je neoddeliteľnou súčasťou tejto zmluvy tvoria:

a/ Hraničná dokumentácia - 1998, vrátane Protokolu o hraničnom znaku ”Kremenec”, osadenom na styku štátnych hraníc Slovenskej republiky, Poľskej republiky a Ukrajiny, podpísanom v Užhorode 1. marca 1995 a Protokolu  o bode styku štátnych hraníc Slovenskej republiky, Českej republiky a Poľskej republiky BESKYDY, podpísanom v Prahe 6. novembra 1995,
	
b/  Záverečný protokol o prvom spoločnom preskúšaní priebehu slovensko-poľskej štátnej hranice v rokoch 1994 až 1998.

Článok 5

	Hraničná dokumentácia uvedená v článku 4 odsek 2 písmeno a/  nahrádza príslušné časti doterajšej hraničnej dokumentácie, vrátane ich neskorších zmien a doplnkov, ktoré tvoria neoddeliteľnú súčasť:

a/ Zmluvy medzi Československou republikou a Poľskou ľudovou republikou o konečnom vytýčení štátnych hraníc, podpísanej vo Varšave 13. júna 1958,
	
b/ Zmluvy medzi Československou socialistickou republikou a Poľskou ľudovou republikou o zmene priebehu štátnych hraníc a o niektorých ďalších otázkach súvisiacich s výstavbou a prevádzkou poľskej priehrady na Dunajci, podpísanej vo Varšave 21. marca 1975,
	
c/ Zmluvy medzi Československou socialistickou republikou a Poľskou ľudovou republikou o priebehu štátnych hraníc v súvislosti s výsledkami prvého spoločného preskúšania priebehu Československo-poľských hraníc na hraničných vodných tokoch, podpísanej vo Varšave 10. decembra 1986.

Článok 6

	(1) Priebeh a vyznačenie štátnej hranice, znázornené a popísané v Hraničnej dokumentácii - 1998  podľa článku 4 odsek 2 písmeno a/ je východiskom pre vyznačovanie, zameriavanie a údržbu vyznačenia priebehu štátnej hranice podľa zmluvy o spoločnej štátnej hranici.

	(2) Priebeh štátnej hranice na hraničných vodných tokoch, znázornený a popísaný v Hraničnej dokumentácii - 1998 podľa článku 4 odsek 2 písmeno a/ je, bez ohľadu na akékoľvek zmeny polohy koryta hraničných vodných tokov, východiskom pre navrhovanie úprav a údržby hraničných vodných tokov a pre spoločné preskúšanie priebehu slovensko-poľskej štátnej hranice na hraničných vodných tokoch, podľa článku 10 a článku 11 zmluvy o spoločnej štátnej hranici.

Článok 7

	Táto zmluva podlieha ratifikácii a nadobudne platnosť tridsiatym (30.) dňom odo dňa  výmeny ratifikačných listín. Výmena ratifikačných listín sa uskutoční v .....................  

	Dané v ......................... dňa .......................... vo dvoch pôvodných vyhotoveniach, každé v slovenskom a poľskom jazyku, pričom obe znenia majú rovnakú platnosť.

		      Za							          Za
	 Slovenskú republiku:				          Poľskú republiku: